作者:姚勉
標題:沁園春
內容:超逸天才，文如三松，詩如盧溪。自白蓮賦就，已高聲價，梅花句出，遠見襟期。玉塵精神，瑤林風韻，雪裡神仙小氅衣。緱山夕，已再經旬浹，戲鶴重歸。花間鳧舄輕飛。便一似元規報十奇。最風流膝上，雙親未老，三槐手種，分付佳兒。人想夷吾，帝思王某，鈞軸舍人知未遲。長生藥，在玉盤麟脯，瓊苑蟾芝。